ราคาทองปิดบวก ดอลล์อ่อนค่าหนุนแรงซื้อ
สัญญาทองคำตลาดนิวยอร์กปิดดีดตัวขึ้นเมื่อคืนนี้ (23 ก.ย.) เนื่องจากการอ่อนค่าของสกุลเงินดอลลาร์สหรัฐได้กระตุ้นให้นักลงทุนเข้าซื้อสัญญาทองคำอย่างคึกคัก 
24 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 6.70 ดอลลาร์ หรือ 0.60% ปิด (23 ก.ย.) ที่ 1,131.50 ดอลลาร์/ออนซ์, สัญญาโลหะเงินส่งมอบเดือนธ.ค.เพิ่มขึ้น 3.30 เซนต์ ปิดที่ 14.789 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 5.10 ดอลลาร์ ปิดที่ 932.40 ดอลลาร์/ออนซ์ และสัญญาพัลลาเดียมส่งมอบเดือนธ.ค.เพิ่มขึ้น 34.75 ดอลลาร์ ปิดที่ 645.70 ดอลลาร์/ออนซ์
สัญญาทองคำได้รับแรงหนุนจากสกุลเงินดอลลาร์ที่อ่อนค่าลงเมื่อเทียบกับยูโร หลังจากนายมาริโอ ดรากี ประธานธนาคารกลางยุโรป (ECB) ส่งสัญญาณว่า ECB จะยังไม่ใช้มาตรการผ่อนคลายการเงินเพิ่มเติม  ทั้งนี้ การอ่อนค่าของดอลลาร์ทำให้สัญญาทองคำซึ่งซื้อขายในรูปสกุลดอลลาร์นั้น มีราคาถูกลงและน่าดึงดูดใจสำหรับนักลงทุนที่ถือสกุลเงินอื่น
นอกจากนี้ สัญญาทองคำยังได้รับปัจจัยบวกจากรายงานที่ว่า การถือครองทองคำของกองทุน SPDR Gold Trust ซึ่งเป็นกองทุนทองคำรายใหญ่ของโลก ปรับตัวเพิ่มขึ้น 0.18% สู่ระดับ 675.80 ตันเมื่อวันอังคารที่ผ่านมา ซึ่งเป็นการปรับตัวขึ้นครั้งแรกในรอบเกือบ 1 เดือน